Minki verlang na kleintjies se drukkies | SARIE
FOTO: Instagram / @Minkivanderwesthuizen	1 Junie 2016
Minki verlang na kleintjies se drukkies	deur Marguerite van Wyk
Daar’s 10 boere wat wag op liefde, en Minki van der Westhuizen is die een wat die land se grondpaaie aandurf om hulle te help vrou soek. Dit beteken duisende kilometers se ry deur die land en lang tye weg van die huis om kykNET se Boer soek ’n vrou (kykNET) te verfilm. “Ek mis hul drukkies, oulike sêgoed,” sê die mooi ma en nuwe aanbieder van die program oor haar kroos by die huis, Elise (21 maande) en Katerien (3 in Julie). Hulle bly haar hart se punt. Minki is dikwels vir tot twee weke op die pad om te werk aan die program waar boere hul droomvroue ontmoet. Die nuwe reeks, die negende, word eers in Oktober vanjaar uitgesaai, maar hulle skiet nog tot September daaraan.
Sy sê ook as dit nie vir die hulp van haar skoonma, Annelize, in die Strand, en haar eie ma, Carien, in Durbanville, was nie, sou dit geknor het om alles te balanseer. “Ek voel baie gerus as hulle help om die kleintjies besig te hou. En vir die oumas en kleinkinders is dit fantasties.”
Wanneer sy van die huis af weg is, verlang sy na gewone goed. “Ek en die kleintjies het middagslapies. Ek mis hul drukkies, oulike sêgoed.” Maar sy is baie dankbaar sy hét die werk. Gelukkig Facetime hulle daagliks en haar man stuur foto’s van die kinders. Ernst was lank die broodwinner. “Hy mis my as ek weg is, maar is dankbaar ek kan nou ook bietjie geldelik help met die huishouding. Dis nogal ’n lekker breek om weer my eie ding te doen, ek geniet dit om ons mooi land te sien en soveel interessante mense te leer ken. En die tegniese span is ongelooflik,’’ borrel sy.